În ciuda principiilor (art. 4 lit. e) [2], sectorul privat este tratat în textul propus ca un simplu raportor de incidente de securitate. Mai mult, furnizorii de servicii de securitate cibernetică sunt obligați să devină niște delatori, având obligația să notifice SRI de posibile amenințări informatice, dar nu au aceiași obligație față de propriul client (art. 20 alin. (1) [3].

La ora actuală sectorul privat are cea mai mare competență în domeniul securității informatice, el trebuie să fie implicat activ în domeniul securității cibernetice (de ex. să fie reprezentat în organele de conducere ale CERT-RO), dar în același timp respectându-se de stat obligațiile sale de confidențialitate față de clienții săi sau datele personale colectate de la persoanele fizice (de ex. un furnizor de servicii de securitate nu ar trebui să poată să trimită o notificare fără acceptul scris al clientului său).